[{"text_idx": "#000006", "text": "Elusennau DEC yn galw am gymorth i ailadeiladu bywydau yn dilyn llifogydd hanesyddol ym Mhacistan"}, {"text_idx": "#000007", "text": "\u201cDinistr sydd y tu hwnt i ddychymyg\u201d oedd disgrifiad Ysgrifennydd Cyffredinol y Cenhedloedd Unedig Anto\u0301nio Guterres o\u2019r distryw ar lawr gwlad ym Mhacistan yn sgil y llifogydd hanesyddol sydd wedi gadael miliynau mewn angen cymorth dyngarol brys."}, {"text_idx": "#000008", "text": "Yn ystod misoedd Gorffennaf ac Awst, syrthiodd lefelau glaw oedd bron deirgwaith cyfartaledd y 30 mlynedd diwethaf dros ardal helaeth o\u2019r wlad. Defnyddiodd Mr Guterres hefyd y geiriau \u201ctrychineb hinsawdd\u201d i\u2019w ddisgrifio; un sydd wedi effeithio 33m o bobl, gan gynnwys 16m o blant."}, {"text_idx": "#000009", "text": "Anodd ydy amgyffred graddfa\u2019r dinistr ym Mhacistan. Cafodd cymunedau cyfan eu hysgubo i ffwrdd, lladdwyd o leiaf 1,400 o bobol ac anafwyd dros 12,700. Mae mwy na 1.7m o dai wedi cael eu difrodi neu eu dinistrio, mwy na chyfanswm nifer y tai sydd yng Nghymru. Ar hyn o bryd, mae mwy na 637,000 o bobol, dwywaith poblogaeth Caerdydd, wedi eu dadleoli ac mewn gwersylloedd dros dro."}, {"text_idx": "#000010", "text": "Ar lefel ariannol, amcangyfrifir fod gwerth USD $30bn o ddifrod wedi ei achosi. Ac wrth gwrs, does dim pris ar y trawma a\u2019r golled bersonol."}, {"text_idx": "#000011", "text": "Gyda mwy o law ar y gorwel, mae pryder fod y gwaethaf eto i ddod, gyda bygythiad tirlithradau ac afiechydon yn pentyrru gofidion ar bobol sydd eisoes wedi colli eu cartrefi, eu cymunedau a\u2019u bywoliaethau. O fewn ychydig ddyddiau, cafwyd yr adroddiadau cyntaf o golera\u2019n ymledu ac er yn ddigon syml i\u2019w drin, heb ofal meddygol gall fod yn angeuol. Yn o\u0302l y WHO (Sefydliad Iechyd y Byd), cafodd dros 900 o ganolfannau iechyd eu dinistrio neu eu difrodi\u2019n ddifrifol gan y llifogydd. Gyda chymaint o ddw\u0302r llonydd ac aflan ar lawr gwlad, gwelwyd cynnydd sylweddol mewn achosion o ddolur rhydd, twymyn dengue, a malaria yn ogystal."}, {"text_idx": "#000012", "text": "Fel gwlad a\u0302 dibyniaeth drom ar gynnyrch amaethyddol domestig, pryder mawr arall ydy\u2019r faith fod ardaloedd enfawr o dir amaethyddol wedi cael eu heffeithio. Dinistriwyd stociau bwyd ac amcangyfrifir fod 3.6m o erwau o gnydau a pherllannau wedi cael eu difrodi a thros 900,000 o dda byw wedi eu boddi. Yn nhaleithiau Sindh a Balochistan, nid yn unig y mae ffermwyr wedi colli eu cartrefi, eu cnydau a\u2019u da byw ond byddant yn colli\u2019r cnwd nesaf am na fydd y dw\u0302r wedi cilio mewn amser i\u2019r cyfnod hau ar gyfer y tymor nesa\u2019. Bydd gan hyn oblygiadau ar gyfer diogelwch bwyd poblogaeth gyfan y wlad."}, {"text_idx": "#000013", "text": "Does dim dwywaith na fyddai\u2019r un wlad wedi gallu ymdopi a\u2019r glaw a gwympodd ar Bacistan dros y misoedd diwethaf ac y bydd cymorth allanol yn anghenraid hollol os ydy\u2019r wlad i ailgodi ar ei thraed."}, {"text_idx": "#000014", "text": "Dyna pam y gwnaeth y Pwyllgor Argyfyngau Brys (DEC) lansio Ape\u0302l Llifogydd Pacistan. Ro\u0302l yr elusen yw dod a phrif elusennau dyngarol y Deyrnas Unedig ynghyd ar adegau o argyfwng dramor, i gydweithio a chodi arian ar y cyd; a hynny er mwyn yw achub, diogeli ac ailadeiladu bywydau trwy ymateb dyngarol effeithiol."}, {"text_idx": "#000016", "text": "Mae 11 o elusennau sy\u2019n aelodau o\u2019r DEC yn ymateb i\u2019r argyfwng, unai yn uniongyrchol neu drwy bartneriaid lleol. Ymhlith yr elusennau yma mae\u2019r Groes Goch Brydeinig, Tearfund, Oxfam Cymru, CAFOD ac Achub y Plant. Y blaenoriaethau mawr ar hyn o bryd wrth gwrs ydy achub bywydau a hynny drwy ddarparu lloches dros dro, cymorth meddygol, bwyd a dw\u0302r gla\u0302n ac offer glanweithdra i atal lledaeniad pellach afiechydon."}, {"text_idx": "#000017", "text": "Dros bythefnos hanesyddol yn hanes y Deyrnas Unedig, efallai nad yw trallod pobol Pacistan wedi derbyn y sylw y byddai wedi\u2019i dderbyn dan amgylchiadau arferol. Ond y gwir yw fod teuluoedd yno\u2019n wynebu brwydr enbyd i oroesi, allan yn yr awyr agored ac mewn amodau amhosibl. Gellid ond teimlo i\u2019r byw sefyllfa teuluoedd sydd wedi canfod eu hunain yn wynebu grym trychineb hinsawdd fel hon, a hwythau fel gwlad sydd wedi cyfrannu cyn lleied i\u2019r argyfwng honno."}, {"text_idx": "#000018", "text": "\u2022 Gallai \u00a310 ddarparu cyflenwadau hylendid hanfodol i ddau berson"}, {"text_idx": "#000019", "text": "\u2022 Gallai \u00a350 ddarparu lloches brys i ddau deulu"}, {"text_idx": "#000020", "text": "\u2022 Gallai \u00a3100 ddarparu bwyd brys i ddau deulu am fis"}, {"text_idx": "#000031", "text": "Pennaeth Gwasanaethau i Bobl Ifanc"}]